<classify> KOCHA wa timu ya soka ya Taifa ya Vijana chini ya umri wa miaka 17 Serengeti Boys, Oscar Mirambo amesema anatarajia timu yake itafanya vizuri katika mashindano ya nchi za kusini wa Afrika COSAFA inayotarajiwa kufanyika Botswana, Desemba mwaka huu.Akizungumza jana baada ya mazoezi yaliyofanyika Uwanja wa Karume, Dar es Salaam, Mirambo alisema wanakwenda kushiriki COSAFA kwa lengo la kurudi na ubingwa lakini itakuwa sehemu ya maandalizi ya fainali za Afrika za vijana 2019.Tumeingia kambini tangu Jumapili kwa ajili ya kujiandaa na mashindano ya Cosafa ambayo yanatarajia kufanyika Desemba na sisi kama wenyeji wa mashindano ya Afrika mwakani tunataka kuwa na kikosi imara hivyo tutayatumia kama sehemu ya kuandaa kikosi chetu, alisema Mirambo.Pia Mirambo alisema ameongeza wachezaji wapya ambao wanatarajia kuwajaribu baada ya kufanya mazoezi na wenzao, endapo wataonesha kiwango kizuri watakuwa sehemu ya kikosi cha Serengeti boys.Tumeongeza wachezaji wapya ambao tumewaona katika michezo mbalimbali, endapo wataonesha kiwango kizuri watabaki ila wakishindwa kushawishi benchi la ufundi watarudi katika timu zao. TFF imekuwa katika jitihada za kuitafutia Serengeti Boys mechi ngumu za kujipima nguvu kabla ya kuanza kwa fainali za AFCON U17 ambazo Tanzania itakuwa mwenyeji.  <topic>: MICHEZO 